РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/97-24

16. септембар 2024. године

Б е о г р а д

**ЗАПИСНИК**

**ШЕСТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**ПОНЕДЕЉАК, 9. СЕПТЕМБАР 2024. ГОДИНЕ**

 Седница је почела у 10.02 часова.

 Седницом је председавала Елвира Ковач, председник Одбора.

 Поред председника, седници су присуствовали чланови Одбора: Милан Радин, Горан Милић, Дубравка Филиповски, др Александра Томић, Сања Џајић, др Ана Јаковљевић, Роберт Козма, Ксенија Марковић и Драган Јонић.

 Седници су присуствовале и Весна Савовић-Петковић и др Тијана Перић Дилигенски, заменици чланова.

 Седници нису присуствовали чланови Oдбора Бранислав Јосифовић, Здравко Понош, Станислава Јаношевић, Ана Миљанић, Дуња Симоновић Братић, Живота Старчевић и Мариника Тепић.

 Седници нису присуствовали заменици чланова Одбора Жељко Ребрача, др Иван Рајичић, Ивана Стаматовић, Љубица Вранеш, мр Агош Ујхељи, Ђорђе Станковић, Радомир Лазовић, Небојша Новаковић и Милица Марушић Јаблановић, Никола Лазић, Мирослав Петрашиновић, Дијана Радовић, Загорка Алексић и Павле Грбовић.

Седници је присуствовала министар за европске интеграције проф. др Тања Мишчевић и Мирослав Гачевић, в.д. помоћника министра.

**Д н е в н и р е д**

1. Информисање Одбора о Закључку о прихватању Извештаја о спровођењу Националног програма за усвајање правних тековина Европске уније (НПАА), за прво тромесечје 2024. године, који је Влада донела на седници одржаној 13. јуна 2024. године (03 Број 337-1483/24 од 14. јуна 2024. године);
2. Одређивање делегације Одбора која ће учествовати на 72. Пленарном састанку Конференције одбора за европске послове парламената држава чланица Европске уније (КОСАК), који се у оквиру Парламентарне димензије мађарског председавања Савету ЕУ, одржава од 27. до 29. октобра 2024. године, у Будимпешти, Мађарска;
3. Разно.

Председник Одбора Е. Ковач се захвалила министарки и њеним сарадницима, те указала на важност остварене међусобне координације две институције у остварењу стратешких циљева.

Информисала је присутне да је стигло позивно писмо председника Одбора за европске послове немачког Бундестага др Антона Хофреитера за учешће на Заједничком састанку одбора надлежних за европске послове парламената Западног Балкана и Одбора за европске послове немачког Бундестага који ће се, у оквиру Парламентарне димензије Берлинског процеса, одржати у Берлину 8. и 9. октобра 2024. године.

Председница је предложила да се, сагласно члановима 92, 93. и 117. Пословника Народне скупштине, измени предложени Дневни ред тако што ће се додати нова тачка: „Одређивање делегације Одбора која ће учестовати на Заједничком састанку одбора надлежних за европске послове парламената Западног Балкана и Одбора за европске послове немачког Бундестага који се, у оквиру Парламентарне димензије Берлинског процеса, одржава у Берлину 8. и 9. октобра 2024. године“.

 Одбор је једногласно усвојио Предлог о допуни Дневног реда, тако да је нова тачка Дневног реда постала тачка 3, а тачка Разно је постала тачка 4. Дневног реда.

Након наведеног, Одбор је једногласно утврдио Дневни ред.

**Прва тачка Дневног реда -** Информисање Одбора о Закључку о прихватању Извештаја о спровођењу Националног програма за усвајање правних тековина Европске уније (НПАА), за прво тромесечје 2024. године, који је Влада донела на седници одржаној 13. јуна 2024. године.

 Министарка Т. Мишчевић је истакла да остварени проценат од 29% испуњености свакако није задовољавајући, те да је један од корака за повећање тог процента, најпре, било стварање платформе у коју су унети сви подаци током августа месеца, док је други корак одржавање састанка са Републичким секретаријатом за јавне политике који израђује Акциони план рада Владе и усклађивање ова два документа. Истакла је да је велики напредак остварен у поглављима за које је надлежно Министарство финансија, а што је уочљиво из оцењивања кроз Годишњи извештај. Додала је да постоји намера да се направи детаљан план и анализа у чему је понуђена помоћ од стране држава чланица и ТАЕКС-а. Осврнула се и на Берлински процес и додала да је познато да је 16. октобра 2024. године десетогодишњица Берлинског самита, као и да је Немачка веома ангажована да се направе јасни резултати Самита, а да је кључно питање функционисање Централноевропског споразума о слободној трговини (ЦЕФТА), што није најједноставније питање због блокаде у одлучивању узроковане поступањем Приштине.

Истакла је нужност да се пронађе решење које ће омогућити напредак, јер у супротном неће бити напретка ни у Берлинском процесу, нити ће бити напретка у стварима које би убрзале интеграцију кроз јединствено тржиште и План раста ако нема напретка у регионалном повезивању. Осврнула се и на извештавање о механизму владавине права, у шта је, по први пут, укључено 4 државе кандидата из региона Западног Балкана, као и да документ који прати извештавање још увек није објављен. Подсетила је да, од почетка преговора, на пола године Европска комисија објављује документ без имена (*non paper*) као вид извештаја о владавини права, као и да је тај документ сада краћи зато што је већина ствари објављена у Извештају о механизму владавине права. Додала је да се тај документ концентрише на питања која нису покривена у Извештају и на Поглавље 24 (*правда, слобода и безбедност*). Како је објаснила, за сада се још увек не зна када ће *non paper* бити објављен, као што се то не зна ни за годишњи извештај, нити да ли ће га објавити стара или нова комисија. Када је реч о Реформској агенди, навела је да још увек тај процес није окончан, односно, да је у Бриселу заустављен за све са Западног Балкана. Конкретно што се Србије тиче, предмет разматрања је, како је навела, још увек питање правосуђа, односно, великог броја нерешених предмета пред Управним судом. Додала је да се активно ради на доказивању да су испуњена сва мерила за отварање Кластера 3, а да сада то утврђује Европска комисија, која сматра да не постоји разлог да државе чланице не отворе Кластер 3 за Србију у наредном периоду. Истакла је да се ради на наставку и припреми свих осталих кластера за отварање, нарочито на Кластеру 2 и додала да се нада да ће до краја године бити представљене преговарачке позиције за нека од поглавља из кластера. Такође се ради, како је навела, и на процени испуњености прелазних мерила поглавља 23 и 24 и договорено је са Националним конвентом да ће до краја септембра или почетком октобра бити одржана седница где ће заједно разговарати о самопроцени и кренути корак даље.

Др Т. Перић Дилигенски је, у погледу Извештаја о спровођењу Националног програма за усвајање правних тековина Европске уније, истакла неприхватљивост чињенице о 29% испуњености, у односу на планиране нормативне активности. Указала је да, ипак, постоје примери институција које добро раде нормативни посао, као што је Министарство финансија, док се то не може рећи и за Народну банку Србије. Истакла је да је од 28 закона, односно нормативних аката које је Влада предложила, усвојено само осам, а од тога је седам предложило Министарство финансија. Изнела је да Извештају мањка методолошка природа, конкретно у Кластеру 2 који се односи на слободу кретања капитала, где је носилац активности Народна банка Србије, а нема ни наведене активности, нити рока. Када је реч о Кластеру 3, конкретно о делу који се односи на енергетику, истакла је да је главна нормативна активност запошљавање осам државних службеника у Сектору за електроенергетику Министарства рударства и енергетике са постављањем питања да ли је то уопште нормативна активност. Када је реч о борби против корупције, навела је да су, од целокупне нормативне активности, заступљене само обуке и да оне јесу одличне за тужиоце и судије, али да коштају много, не само из буџета Републике Србије, већ и Међународне институције финансирају те обуке. Додала је да, када се толико новца уложи, очекују се и одређени резултати из те области. Истакла је да су резултати који се остварују у домену правосуђа мерљиви и да се одређују бројем осуда за корупцију и бројем процесуираних случајева.

Р. Козма је истакао да се, у односу на проценат испуњености нормативних активности из Извештаја, може рећи да је Србија заглављена у процесу европских интеграција. Додао је да се то не може образложити наводом да ни сама Европска унија у овом тренутку није сигурна у своју спремност да прими нову чланицу, већ да се ради о томе да Србија своје капацитете не развија на прави начин. Када је реч о припреми за Берлински процес, навео је да постоји аспект Берлинског процеса који се не односи само на економију и економско повезивање, већ да је реч о регионалном помирењу. Поставио је питање какав је приступ Србије по питању регионалног помирења, узимајући у обзир случај директорке Иницијативе младих за људска права у Србији, а која се бави заштитом младих и која промовише идеју владавине права, људских и мањинских права, с обзиром да је исту, у неколико наврата и без разлога, гранична полиција Србије задржавала и по неколико сати приликом сваког преласка границе. Поставио је питање да ли ће народни посланици имати могућност да дају поново своје коментаре и предлоге за измену Реформске агенде, ако ће до 19. септембра документ бити финализиран.

Др К. Марковић се захвалила министарки Мишчевић и члановима Одбора на редовним заседањима, истичући то као пример добре праксе. Што се тиче стагнације процеса европских интеграција, она као разлог наводи обострани недостатак политичке воље, иако је евроинтеграција Западног Балкана званично један од геостратешких интереса ЕУ. Као неке од главних разлога успореног процеса евроинтеграција Србије, навела је одсуство борбе против корупције, Закон о јавним набавкама, приватна и јавна партнерства, концесије, те истакла потребу да се те области, што пре, регулишу јер представљају извор корупције.

Др А. Јаковљевић се придружила похвалама због редовног заседања Одбора. Надаље је истакла проблем незадовољства државних слубеника, од којих чак 56 % жели да напусти службу, упркос томе што се у Извештају наводи да је уложен велики напор за усавршавање службеника из јавног сектора, кроз разноразне обуке, семинаре и вебинаре. Занимало је да ли је икада урађена било каква анализа која би се бавила разлогом незадовољства запослених у државној управи, упркос великом броју спроведених мера које укључују усавршавање и напредовање. Истакла је и проблем који се јавља у процесу јавних набавки, тачније незадовољство малим бројем понуђача који се јаве на скоро сваки расписани тендер. Истакла је интересовање и за питање које се тиче образовних установа, односно решавање проблема заташкавања вршњачког насиља у школама. Указала је на проблем збуњености и бриге грађана због новог система контроле путника приликом уласка у државе ЕУ, с обзиром да тај систем доживљавају као увођење виза.

Министарка Т. Мишчевић је, у одговору на постављена питања и изнете коментаре, истакла да, без активног цивилног друштва, нема процеса евроинтеграција, наглашавајући да је међусобна сарадња у том процесу од пресудног значаја, наводећи пример добре сарадње са радном групом из поглавља 35, без које не би било могуће на адекватан и јасан начин објаснити грађанима значај визне либерализације за пасоше које издаје Координациона управа за Косово и Метохију. Изразила је наду да ће бити пронађено добро решење за све, те како то питање не би постало предмет било какве политичке расправе. Нагласила је да озбиљно верује да је Србији место у ЕУ, да постоји воља и простор за њено убрзано прикључивање, уз остварење свих техничких и политичких услова. Истакла је да јој није познато ко је радио анализе броја запослених који желе да напусте државну управу. Нагласила је да је од изузетног значаја политика задржавања кадрова који имају нормативне способности, познају прописе ЕУ, као и језике, те истакла и важност обуке запослених. Када је реч о условима за испуњење поглавља 23 и 24, објаснила је да за Србију та мерила још увек нису мерљива, иако Венецијанска комисија улаже велики напор помажући Србији у налажењу решења. Истакла је да је сама култура независног правосуђа јако тешко мерљива ствар, и зато је помоћ држава чланица од пресудног значаја у налажењу начина на који ће бити могуће то правилно измерити. Када је реч о Берлинском процесу и регионалним иницијативама, кључна ствар је, како је навела, помирење кроз економску сарадњу и развој у региону. Додала је да је најважније питање укључивање на дигиталне системе контроле боравка у Шенгенском простору, као и да Србија спада у трећу групу држава за коју није потребна виза на простору Шенгенске зоне, а да је комуникација поводом решавања овог питања у рукама делегације ЕУ у Србији, која је на себе преузела одговорност имплементације базе података.

**Друга тачка Дневног реда:**Одређивање делегације Одбора која ће учествовати на 72. Пленарном састанку Конференције одбора за европске послове парламената држава чланица Европске уније (КОСАК), који се у оквиру Парламентарне димензије мађарског председавања Савету ЕУ, одржава од 27. до 29. октобра 2024. године, у Будимпешти, Мађарска.

Председавајућа је истакла да је секретаријат Одбора доставио позивна писма и нацрт Дневног реда и да је потребно да се именују три члана делегације, уз уобичајену праксу да делегација буде политички избалансирана. Обавестила је присутне чланове Одбора да је заинтересована да учествује у својству председника Одбора за европске интеграције, те је, након обављених консултација, предложила да у делегацији, поред ње као председника, буду и Милан Радин, заменик председника Одбора и др Ана Јаковљевић, члан Одбора.

Одбор је једногласно одлучио да у саставу делегације Одбора за пленарни састанак КОСАК буду Елвира Ковач, Милан Радин и др Ана Јаковљевић.

**Трећа тачка Дневног реда:** Одређивање делегације Одбора која ће учествовати на Заједничком састанку одбора надлежних за европске послове парламената Западног Балкана и Одбора за европске послове немачког Бундестага, који се у оквиру Парламентарне димензије Берлинског процеса, одржава у Берлину, 8. и 9. октобра 2024. године.

Е. Ковач је упознала присутне да је стигло позивно писмо председника Одбора за европске послове немачког Бундестага Антона Хофреитер-а (*Anton Hofreiter*) за учешће на Заједничком састанку одбора надлежних за европске послове парламената Западног Балкана и Одбора за европске послове немачког Бундестага, који се у оквиру Парламентарне димензије Берлинског процеса, одржава у Берлину, 8. и 9. октобра 2024. године. Молба је да у саставу делегације буду 4 посланика. Обавестила је чланове Одбора да је заинтересована да буде део делегације за састанак, у својству председника Одбора за европске интеграције.

Предложила је да у делегацији за састанак буду Елвира Ковач, председник Одбора, Милан Радин, заменик председника Одбора, Ксенија Марковић и Роберт Козма, чланови Одбора.

Одбор је једногласно одлучио да у саставу делегације буду Елвира Ковач, Милан Радин, Ксенија Марковић и Роберт Козма.

**Четврта тачка** **Дневног реда: Разно**.

Председавајућа је информисала чланове Одбора о организацији предстојећег 20. јубиларног КОСАП састанка у Београду, којем ће домаћин бити Одбор за европске интеграције Народне скупштине Републике Србије. Планирано је да састанак буде почетком новембра, односно од 3. до 5. новембра 2024. године. Истакла је да је у плану да се до краја септембра одржи седница Одбора за европске интеграције, на којој би била донета одлука о одржавању КОСАП састанка, и где би се одредила наша делегација. Подсетила је да је уобичајена пракса да делегацију чине три члана Одбора, с тим да је, према Пословнику КОСАП-а, максималан број 6 чланова делегације. С обзиром да је Србија домаћин КОСАП-а, предложила је да се одреди делегација од 6 чланова Одбора. Указала је на неопходност да се дефинише дневни ред и програм КОСАП састанка, и да се упуте позивна писма, као и да се одлучи ко ће бити позван на састанак, осим сталних чланица КОСАП-а. Како је навела, пре седнице Одбора, биће одржан консултативни састанак ради договора о неопходним детаљима организације КОСАП састанка.

Седница је завршена у 11.40 часова.

СЕКРЕТАР ОДБОРА ПРЕДСЕДНИК ОДБОРА

 Марија Вучићевић Kovács Elvira

 (Елвира Ковач)